Mary Parke

Mary Winifred Parke (Bootle, 1908ko martxoaren 23a - Plymouth, 1989ko uztailaren 17a) britainiar itsas botanikaria izan zen eta Royal Society-ko (1972) kidea, algen ikerketan espezializatua.

 Bizitza 
Parke Bootlen (Liverpool, Ingalaterra) jaio zen 1908ko martxoaren 23an. Isaac Roberts beka jaso zuen biologian, Liverpoolgo unibertsitatean Botanika ikasten ari zela. 1929an graduatu zen eta 1932an lortu zuen doktoregoa. Ondoren, 1950ean, zientzietako doktoregoa egin zuen.  

Parke-ren lehen argitalpena, Manx Algae (1931), Margery Knight doktorego-zuzendariarekin batera idatzi zuen eta algei buruzko erreferentziazko lan estandar bihurtu zen. Port Erin Itsas Biologia Estazioan zegoela, Parke-k ostra-larben hazkuntza komertzialari eta elikadurari buruzko ikerketa egin zuen. Ikerketa honek lehenago deskribatu gabeko mikroorganismoen deskribapena ekarri zuen, hala nola Isochrysis galbana.  

1940ko hamarkadatik aurrera, Parkek Plymouthen itsas algen kultiboen bildumaren garapena zuzendu zuen, eta 1953an argitaratu zuen lehen aldiz Check-List of Marine Algae (Itsas Algen Kontrol-zerrenda). Gerra ostean, Parkek plankton txikiari buruzko bere lanera itzuli zen eta flagelatuen sistematikari buruzko artikulu garrantzitsuak argitaratu zituen, asko Leedseko Unibertsitateko Irene Manton irakaslearekin lankidetzan. 

1952an, Parke British Phycological Society-ko sortzaileetako bat izan zen, The British Phycological Bulletin aldizkaria editatu zuen (1967–1967) eta Elkarteko presidentea izan zen 1959tik 1960ra.  

Parke 1973an erretiratu zen eta Plymouth-en hil zen 1989an, gaixotasun labur baten ondoren.
 Lan zientifikoa 
Mary Parkek itsas algak aztertzen lagundu zuen, eta gaiari buruzko artikulu ugari argitaratu zituen. Laborategian algen hazkuntzari buruz egin zuen lan aitzindaria bere ekarpenik esanguratsuena dela esan daiteke. Isochrysis galbana flagelatua ostra larbak elikatzeko aproposa zela aurkitu zuen. Espezie honen laboreak arrain-hazkuntzarako eta ikerketa laborategietarako erabiltzen dira mundu osoan. Itsas animaliak (karramarro larbak bezalakoak) edo iragazki-elikatzaileak (muskuiluak bezalakoak) elikatzeko janaria bilatzen zuten ikertzaile eta arrain-hazle gehienek Parkerengana jo zuten alga egokienak eta haien azpikulturari buruzko aholku eske bere ibilbide profesionalean zehar.  

Mikroskopio optikoa erabiliz algen marrazki eder eta zehatzengatik ere ezaguna zen Parke, eta mikroskopio elektronikoa erabiliz alga-egituren irudikapenek estandar berri bat ezarri zuten eremu horretan.
 Artxiboa 
Parke-ren artikulu pertsonal eta zientifikoen artxiboa Plymouth-eko Itsas Biologia Elkartean dago, Itsas Biologia Liburutegi Nazionalean. 

 Argitalpenak 

 Parke, M. 1953. A preliminary check-list of British marine algae. J. mar. biol. Ass. U.K. 32: 497 – 520.
 Parke, M. 1956. A preliminary check-list of British marine algae. Corrections and additions 1953 – 1955. Phycol Bull. I: no.4 26–31.
 Parke, M. 1957. A preliminary check-list of British marine algae. Corrections and additions. II Phycol Bull. I: no.5, 36 – 37.
 Parke, M. 1959. A preliminary check-list of British marine algae. Corrections and additions. III Phycol Bull. I: no.7, 74 – 78.
 Parke, M. 1961a. Some remarks concerning the class Chrysophyceae. Br. phycol. Bull. II: 47 – 55.
 Parke, M.1961b. Electron microscope observations on scale-bearing Chrysophyceae. Recent Advances in Botany, Section 3, pp. 226–9. University of Toronto Press.
 Parke, M. 1961c. Stages in life-histories of coccolithophorids. Rep. Challenger Soc., 3,No. XIII, p. 30.
 Parke, M. 1966. The genus Pachyspharea (Prasinophyceae).In Some Studies in Marine Science, pp. 555–63. Ed. H. Barnes. London.
 Parke, M. & Adams, I., 1960. The motile (Crystallolithus hyalinus Gaarder & Markali) and non-motile phases in the life history of Coccolithus pelagicus (Wallich) Schiller. J. mar. biol.Ass. UK, Vol. 39, pp. 263–74.
 Parke, M. & Adams,I., 1961. The Pyramimonas-like motile stage Halosphaera viridis Schmitz. Bull. Res. Coun. Israel, Vol. 10D, pp. 94 – 100.
 Parke, M, & Ballantine, D., 1967. A new marine dinoflagellate: Exuviaella mariaelebouriae n.sp. J. mar. biol. Ass. U.K., Vol.36. pp. 643 – 50.
 Parke, M. & Dixon, P.S. 1964. A revised check-list of British, marine algae. J. mar. biol. Ass. UK., Vol.44, pp. 499–542.
 Parke, M. & Dixon, P.S. 1968. Check-list of British marine algae – second revision. Journal of Marine Biological Association United Kingdom 48: pp. 783 – 832.
 Parke, M. & Hartog-Adams, I. den, 1965. Three species of Halosphaera. J. mar. biol. Ass. U.K. Vol.45: 537–57.
 Parke, M., Lunde, J.W.G. & Manton, I., 1962. Observations on the biology and fine structure of the type species of Chrysochromulina (C. parva Lackey) in the English Lake District. Arch. Mikrobiol., Bd. 42, pp. 333–52.

 Sariak eta aintzatespenak 
Parkek nazioarteko ohore ugari jaso zituen, besteak beste, 

 Herbehereetako Errege Elkarte Botanikoko kide izendatu zuten (1970)
 Norvegiako Zientzia eta Letren Akademiako kide izendatu zuten (1971)
 Errege Elkarteko kide izendatu zuten (1972). 
 Biologia Institutuko eta Linnean Society-ko kide izan zen.
 Liverpooleko Unibertsitateak Zientzia Doktore ohorezko titulua eman zion 1986an.

 Erreferentziak 

 Kanpo estekak 

Kategoria:Royal Societyko kideak
Kategoria:1989ko heriotzak
Kategoria:1908ko jaiotzak
Kategoria:Emakume biologoak
Kategoria:Emakume botanikariak
Kategoria:Emakume ikertzaileak
Kategoria:Itsas biologia
Kategoria:Emakume zientzialariak